Isajon Sulton. Isajon Sulton (Sultonov Isajon Abduraimovich) (1967-yil 6-aprel, Oʻzbekiston SSR Fargʻona viloyati Rishton tumani, Avazboy qishlogʻi) — yozuvchi. Oʻzbekiston xalq yozuvchisi (2021), Oʻzbekiston Respublikasida xizmat koʻrsatgan madaniyat xodimi (2014). Tarjimai hol. Isajon Sultonov 1967-yil 6-aprel Fargʻona viloyatining Rishton tumani, Avazboy qishlogʻida dunyoga keladi. Boʻlajak yozuvchi oʻrta maktabni aʼlo baholarga bitirgach, 1990-yilda Toshkent Davlat universitetining jurnalistika fakultetini tamomlagan. Uning „Munojot“ („Choʻlpon“ nashriyoti, Toshkent) nomli birinchi qissasi ham shu yili nashr etilgan. U 1996-yilda Oʻzbekiston Yozuvchilar uyushmasi aʼzoligiga qabul qilingan. Ijodiy faoliyati. Isajon Sultonning hikoyalari „Sharq yulduzi“, „Xalqlar doʻstligi“, „Intellegent. Sankt-Peterburg“ (Rossiya), „Russkor pole“ (Moldova), „Lexikon“ (AQSH), " „Kurgan Edebiyat“ (Turkiya) va b. nashr qilingan. „Boqiy darbadar“, „Ozod“ romanlari Oʻzbekiston Yozuvchilar uyushmasi mukofoti bilan taqdirlangan (2012). „Oydinbuloq“ va „Suvdagi kosa“ hikoyalari „XX asr oʻzbek nasri antologiyasi“ga kiritilgan. Nashr etilgan kitoblari: „Munojot“(1990-yilda), „Boqiy darbadar“ (2010-yilda), „Ozod“ (2012-yilda), "Bogʻi Eram" (2015-yilda), „Tanlangan asarlar“ (ikki jildlik , 2017-yilda), „Hazrati Hizr izidan“ (2018-yilda), „Bilga xoqon“ (2019-yilda), „Alisher Navoiy“ (2021-yilda), „Maʼsuma“ (2022-yilda). Ayni kunda adib Toshkentda yashab ijod qiladi.